o Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo

Spremni dopis k

verbalni noti o Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo

Spremni dopis tretjim državam

[Pošiljatelj] pozdravlja Vašo vlado in ima čast, da posreduje priloženo verbalno noto o Sporazumu o izstopu Združenega kraljestva iz Evropske unije in Euratoma.

Poleg tega za vse konvencije/sporazume/dogovore, pri katerih je Evropska unija podpisnica, pogodbenica ali udeleženka in za katere je Vaša vlada depozitarka ali predsednica, [pošiljatelj] vljudno prosi, da Vaša vlada o priloženi verbalni noti obvesti druge pogodbenice ali udeleženke teh konvencij/sporazumov/dogovorov.

Priloženo verbalno noto so podprle države članice Unije, vključno z Združenim kraljestvom.

[Pošiljatelj] želi ob tej priložnosti Vaši vladi ponovno izraziti svoje najgloblje spoštovanje.

Spremni dopis mednarodnim organizacijam

[Pošiljatelj] pozdravlja Vašo organizacijo in ima čast, da posreduje priloženo verbalno noto o Sporazumu o izstopu Združenega kraljestva iz Evropske unije in Euratoma.

Poleg tega za vse konvencije/sporazume/dogovore, pri katerih je Evropska unija podpisnica, pogodbenica ali udeleženka in za katere je Vaša organizacija depozitarka ali sekretariat, [pošiljatelj] vljudno prosi, da ustrezni organ Vaše organizacije o priloženi verbalni noti obvesti druge pogodbenice ali udeleženke teh konvencij/sporazumov/dogovorov.

Priloženo verbalno noto so podprle države članice Unije, vključno z Združenim kraljestvom.

[Pošiljatelj] želi ob tej priložnosti Vaši organizaciji ponovno izraziti svoje najgloblje spoštovanje.



Verbalna nota o Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo

1. Vlada Združenega kraljestva Velika Britanija in Severna Irska (v nadaljnjem besedilu: Združeno kraljestvo) je 29. marca 2017 uradno obvestila Evropski svet o nameri Združenega kraljestva, da izstopi iz Evropske unije (v nadaljnjem besedilu: Unija) in Evropske skupnosti za atomsko energijo (v nadaljnjem besedilu: Euratom) v skladu s členom 50 Pogodbe o Evropski uniji. Zato bo Združeno kraljestvo 30. marca 2019 prenehalo biti država članica Evropske unije in Euratoma.

2. Unija in Euratom ter Združeno kraljestvo so [DATUM] v skladu s členom 50(2) Pogodbe o Evropski uniji podpisali sporazum, ki določa podrobnosti glede izstopa Združenega kraljestva iz Unije in Euratoma (v nadaljnjem besedilu: Sporazum o izstopu). Sporazum o izstopu bo pod pogojem pravočasne ratifikacije s strani Združenega kraljestva ter sklenitve s strani Unije in Euratoma začel veljati 30. marca 2019.

3. Da bi se obravnavale posebne razmere v zvezi z izstopom Združenega kraljestva iz Unije in Euratoma, Sporazum o izstopu določa časovno omejeno prehodno obdobje, v katerem se za Združeno kraljestvo in v njem, razen nekaterih zelo omejenih izjem, uporablja pravo Unije, ter določa, da se vsa sklicevanja na države članice v pravu Unije, med drugim tudi kot ga izvajajo in uporabljajo države članice, razumejo, kot da vključujejo Združeno kraljestvo.

4. Unija in Euratom ter Združeno kraljestvo so se dogovorili, da pravo Unije v smislu Sporazuma o izstopu zajema mednarodne sporazume, sklenjene s strani Unije (ali Euratoma), držav članic v njenem (ali njegovem) imenu ali Unije (ali Euratoma) in njenih (ali njegovih) držav članic, ki nastopajo skupaj.